Stesen LRT Pasar Jawa

**Stesen LRT Pasar Jawa** ialah stesen transit aliran ringan (LRT) akan datang di Bandar Klang, negeri Selangor, Malaysia. Stesen LRT ini menyediakan perkhidmatan LRT Laluan Shah Alam yang menuju ke Bandar Utama dan Johan Setia. Kedudukan stesen ini terletak di antara stesen LRT Jalan Meru dan stesen LRT Taman Selatan serta mempunyai kod stesen iaitu SA20. Stesen LRT Pasar Jawa merupakan sebahagian daripada projek Sistem Transit Bersepadu Lembah Klang di Malaysia, dan akan dibuka rasmi pada tahun 2026.

## Sejarah
Projek membina LRT Laluan Shah Alam telah dilancarkan secara rasmi pada bulan Ogos tahun 2016. Pakej pemberian tender-tender untuk pembinaan LRT Shah Alam juga telah dilakukan pada awal tahun 2016. Stesen LRT Pasar Jawa dilabel sebagai stesen ke-20 dalam jajaran Laluan Shah Alam (pada ketika itu dikenali sebagai Laluan Bandar Utama–Klang). Sebelum dikenali sebagai Pasar Jawa, stesen ini dikenali sebagai Klang.

Mengikut pelan awal yang telah dirangka, stesen LRT Pasar Jawa dirancang untuk dibina berdekatan dengan stesen Komuter Klang, dan membolehkan stesen LRT berkenaan menjadi stesen sambungan ke perkhidmatan Keretapi Tanah Melayu Berhad dalam KTM Komuter Laluan Tanjung Malim–Pelabuhan Klang. Tapak asal stesen LRT berada di Jalan Tengku Kelana, Little India dan nama Klang telah diberikan untuk stesen LRT ini. Walaupun begitu, memandangkan lokasi yang dirancang berada di kawasan yang sibuk dan sesak, penduduk setempat mula menyuarakan bantahan atas faktor kepentingan sejarah di lokasi berkenaan. Dengan pembinaan stesen LRT berkenaan, kerja-kerja merobohkan sebahagian lot kedai sebelum perang dan beberapa reruai perniagaan lain di sepanjang jalan yang sempit itu terpaksa dilakukan.

Selepas bantahan dikemukakan kepada Prasarana Malaysia, tapak stesen LRT berpindah dari Jalan Tengku Kelana ke Jalan Jambatan Kota dan Jalan Pasar di utara Klang, yang menjadi pusat perniagaan utama di Klang. Lokasi baharu terletak bersebelahan dengan bangunan Emporium Makan yang terkenal. Namun disebabkan oleh kesukaran pembinaan LRT, bangunan itu dirobohkan bagi memberi laluan kepada pembinaan stesen LRT Pasar Jawa. 

## Ciri-ciri stesen
### Perkhidmatan
Stesen LRT Pasar Jawa menyediakan perkhidmatan kereta api yang dikendalikan oleh Rapid KL melalui Laluan Shah Alam. Stesen LRT ini terletak di antara stesen Jalan Meru dan stesen Taman Selatan. Kod stesen bagi stesen LRT Pasar Jawa ialah SA20.

### Lokasi stesen
Stesen LRT Pasar Jawa terletak di dalam kawasan bidang kuasa Majlis Bandaraya Diraja Klang (MBDK). Stesen LRT ini menyediakan perkhidmatan LRT Laluan Shah Alam kepada penduduk di Kawasan 1 Klang, Kawasan 6 Klang, Kampung Atap, Kampung Kuantan, Taman Bukit Kuda, Taman Kampung Kuantan, Taman Seng Chai, Kampung Bukit Kuda, Kampung Sungai Bertek, Kampung Sungai Pinang dan Pusat Bandar Klang Utara.

Dalam pelan stesen yang dikeluarkan oleh Prasarana Malaysia, Stesen LRT Pasar Jawa terletak di bawah Jalan Jambatan Kota, yang merupakan sebahagian daripada penjajaran Laluan Persekutuan Malaysia 2 dan Laluan Persekutuan Malaysia 5 yang saling bertindih di Daerah Klang. Stesen LRT Pasar Jawa juga terletak berhampiran dengan Bulatan Kota dan Bulatan Seratus pada bahagian utara. Pada bahagian barat stesen, terdapat Kompleks Pasar Jawa dan Masjid Bandar Diraja Klang Utara manakala pada bahagian timur stesen terdapat Persimpangan Jalan Tengku Kelana–Jalan Pos Baharu–Jalan Pasar, Hentian Bas dan Teksi Klang Utara (atau Hentian Klang sahaja) dan bangunan Wisma Hafiz.

Mercu tanda yang terletak berhampiran dengan stesen LRT ini termasuk Kompleks Pasar Jawa, Masjid Bandar Diraja Klang Utara, pasar raya The Store Klang, Jejantas Kota Lama, Hentian Bas dan Teksi Klang Utara, Wisma Hafiz, Plaza Majlis Bandaraya Diraja Klang (atau Plaza Majlis Perbandaran Klang), Sekolah Jenis Kebangsaan (Cina) Kong Hoe (SJKC Kong Hoe), Dewan Hamzah, bangunan Majlis Bandaraya Diraja Klang, Gedung Raja Abdullah, Ibu Pejabat Polis Daerah (IPD) Klang Selatan, Balai Bomba dan Penyelamat Kota Raja, Masjid India Muslim Tengku Kelana, Dataran Klang, Sekolah Menengah Kebangsaan (Perempuan) Methodist (SMK (P) Methodist) dan Sekolah Menengah Pin Hwa.

## Rujukan


## Pautan luar
* Laman web rasmi LRT3